Martvoň, Anton, poslanec NR SR (2015-05-13):
Ďakujem pekne, pán predseda. Vážené kolegyne, kolegovia, dovoľte, aby som predniesol pozmeňujúci a doplňujúci návrh poslancov Národnej rady Slovenskej republiky Antona Martvoňa, Otta Brixiho a Dušana Čaploviča k návrhu poslancov NR SR Brixiho, Martvoňa, Čaploviča a Galisa k návrhu na vydanie zákona o príspevku športovému reprezentantovi a o zmene a doplnení zákona č. 461/2003 Z. z. o sociálnom poistení (tlač 1410). Predmetný pozmeňujúci návrh sme s kolegami pripravili za spolupráce ministerstva školstva, ministerstva financií na základe toho, že v podstate celé to obdobie v rámci legislatívneho procesu sme hľadali prostriedky a hľadali sa prostriedky a možnosť teda, aby sme mohli rozšíriť v podstate ten príspevok pre ďalšiu skupinu športovcov. A konkrétne podarilo sa ministrovi financií pánovi Kažimírovi, ktorému chceme touto cestou poďakovať, za spolupráce s pánom Čaplovičom nájsť financie. A kvôli tomu predkladáme návrh alebo predkladám návrh, ktorým rozšírime ten náš pôvodný návrh aj o zlatých a strieborných reprezentantov, ktorí sa tak umiestnili na majstrovstvách sveta. Skôr než prednesiem ten pozmeňujúci a doplňujúci návrh, chcel by som požiadať, aby body 3 a 8 z časti IV spoločnej správy boli vyňaté na osobitné hlasovanie, nakoľko v našom pozmeňujúcom návrhu, ktorý o chvíľku prečítam, to riešime komplexnejšie a, samozrejme, rozširujúco už aj o tie kategórie tých športovcov, ktorí teda získali bronz a striebro na majstrovstvách sveta. Dovoľte teda aby som predniesol pozmeňujúci a doplňujúci návrh k tlači 1410 v nasledovnom znení. Návrh poslancov NR SR Brixiho, Martvoňa, Čaploviča a Galisa na vydanie zákona o príspevku športovému reprezentantovi a o zmene a doplnení zákona č. 461/2003 o sociálnom poistení v znení neskorších predpisov sa mení a dopĺňa takto: Po prvé. V čl. I § 2 ods. 1 písm. a) 2. bode sa slová „zlatú medailu (1. miesto) na majstrovstvách sveta alebo majstrovstvách Európy„ nahrádzajú slovami „zlatú medailu (1. miesto), striebornú medailu (2. miesto) alebo bronzovú medailu (3. miesto) na majstrovstvách sveta, alebo zlatú medailu (1. miesto) na majstrovstvách Európy“. Odôvodnenie. Navrhujeme rozšíriť podmienky nároku na príspevok tak, aby ten nárok mohol za splnenia ostatných zákonom ustanovených podmienok vzniknúť aj športovému reprezentantovi, ktorý získal medailové ocenenie na majstrovstvách sveta v športovej disciplíne zaradenej Medzinárodným olympijským výborom na olympijských hrách, Medzinárodným paralympijským výborom na paralympijských hrách alebo Medzinárodným výborom športu pre nepočujúcich na deaflympijských hrách. Rozširujeme teda okruh športovcov, ktorí by dostali alebo teda dostanú príspevok, aj o strieborných a bronzových medailistov z predmetných majstrovstiev sveta. Po druhé. V článku I § 3 vrátane nadpisu „Suma príspevku“ znie: „Suma príspevku je rozdiel medzi sumou a) 750 eur a súčtom súm dôchodkových dávok podľa osobitných predpisov3) a obdobných dôchodkových dávok zo zahraničia, ak fyzická osoba získala 1. zlatú medailu podľa § 2 ods. 1 písm. a) 1. bodu, 2. zlatú medailu podľa § 2 ods. 1 písm. a) 2. bodu na majstrovstvách sveta, alebo b) 600 eur a súčtom súm dôchodkových dávok podľa osobitných predpisov3) a obdobných dôchodkových dávok zo zahraničia, ak fyzická osoba získala 1. striebornú medailu podľa § 2 ods. 1 písm. a) 1. bodu, 2. striebornú medailu podľa § 2 ods. 1 písm. a) 2. bodu na majstrovstvách sveta, alebo c) 500 eur a súčtom súm dôchodkových dávok podľa osobitných predpisov a obdobných dôchodkových dávok zo zahraničia, ak fyzická osoba získala 1. bronzovú medailu podľa § 2 ods. 1 písm. a) 1. bodu, 2. bronzovú medailu podľa § 2 ods. 1 písm. a) 2. bodu na majstrovstvách sveta alebo 3. zlatú medailu podľa § 2 ods. 1 písm. a) 2. bodu na majstrovstvách Európy.“ Odôvodnenie. Samozrejme, týmto návrhom rozširujeme teda okruh predmetných osôb, športovcov, ktorí teda splnia za tohto zákona podmienky, aby získali príspevok, aj o strieborných a bronzových medailistov na majstrovstvách sveta. Zároveň v podstate nastavujeme to tak, bolo to aj po pripomienkach, ktoré vyplynuli z diskusie, na ktoré poukázal pán Érsek aj pán Kadúc, že v podstate nemôže byť na rovnakej úrovni majster Európy a zlatý olympionik alebo teda športovec, ktorý získal zlato na olympiáde. Tak sme to nastavili takým spôsobom, že teda 750 eur bude teda ten dôchodok a bude sa teda prispievať do výšky 750 eur pre tých, čo získali zlatú medailu na olympiáde a zlatú medailu na majstrovstvách sveta teda v olympijských športoch, 600 eur bude hranica pre tých športovcov, ktorí získali striebornú medailu na olympiáde, striebornú medailu na majstrovstvách sveta, a 500 eur bude tá hranica, do ktorej sa bude teda doplácať ten príspevok pre tých, ktorí získali bronzovú medailu na olympiáde alebo paralympiáde, deaflympiáde, samozrejme, bronzovú medailu na majstrovstvách sveta v olympijských športoch a zlatú medailu na majstrovstvách Európy v olympijských športoch. Je to kvôli tomu uznávané a uznali sme to, že v podstate majster Európy v športovej disciplíne, kde sa zúčastňujú iba európske štáty, sa nemôže porovnávať s víťazom olympiády, kde je mnohokrát desaťnásobne viac účastníkov a štátov zúčastnených v danej disciplíne. Toto je teda náš pozmeňujúci a doplňujúci návrh, ktorý predkladám v mene teda poslancov Martvoňa, Brixiho a Čaploviča. Zároveň chcem ale aj uviesť to, že ak prejde tento návrh zákona s našimi pozmeňujúcimi návrhmi, nič nevylučuje do budúcnosti znova ďalej pracovať na vylepšení podmienok pre športovcov v rámci sociálneho zabezpečenia; aj minister školstva v spolupráci s pánom predsedom Pellegrinim pracujú na novele zákone o športe. Zároveň chcem v rámci ešte tohto môjho odvodnenia uviesť aj to, že v podstate mali sme k tomuto aj diskusiu na ústavnoprávnom výbore, kde aj, poviem to korektne, poslanec pán Kadúc snažil sa nám pomôcť, aby sme aj naďalej hľadali peniaze a spôsob, ako pomôcť tým strieborným a bronzovým na majstrovstvách sveta, čiže vďaka v podstate spoločnej práci, ale hlavne na základe toho, že pán Čaplovič s pánom ministrom financií Kažimírom našli tie financie, tak budeme môcť tento okruh športovcov, ktorí získali tento príspevok, rozšíriť. To je toľko z mojej strany. Ďakujem pekne.